**কারা হেফাজতে ছাত্রদল নেতা জাকিরের** **মৃত্যু সংক্রান্ত অভিযোগ (সুয়ো মটো ১২/১৮)**

13 মার্চ 2018 ‘দৈনিক প্রথম আলো’ পত্রিকায় “কারা হেফাজতে ছাত্রদলের নেতা জাকিরের মৃত্যু” শিরোনামে প্রকাশিত সংবাদের প্রতি জাতীয় মানবাধিকার কমিশনের দৃষ্টি আকর্ষিত হয়েছে। প্রকাশিত সংবাদে বলা হয়েছে যে, ঢাকা মহানগর ‍উত্তর ছাত্রদলের সহসভাপতি ও তেজগাঁও থানা ছাত্রদলের ভারপ্রাপ্ত সভাপতি জাকির হোসেন 6 মার্চ বিএনপির মানববন্ধন কর্মসূচির শেষে ফেরার পথে গ্রেপ্তার হন। সেদিনই শাহবাগ থানায় জাকিরসহ 11 জনের বিরুদ্ধে বিশেষ ক্ষমতা আইনে মামলা করে পুলিশ। মামলায় সরকারি কাজে বাধা, পুলিশকে হত্যা চেষ্টাসহ বেশ কিছু অভিযোগ আনা হয়েছে। সেই মামলায় তিন দিনের রিমাণ্ডে নিয়ে জাকিরকে জিজ্ঞাসাবাদ করা হয়। রিমাণ্ড শেষে তাঁকে কারাগারে পাঠান আদালত।

কারা হেফাজতে জাকির অসুস্থ হয়ে পড়লে তাঁকে ঢাকা মেডিকেল কলেজ হাসপাতালে নেওয়া হয়। সকাল পৌনে নয়টার দিকে চিকিৎসক তাঁকে মৃত ঘোষণা করেন। পুলিশের রিমাণ্ডে থাকার সময় তাঁকে নির্যাতন করা হয়েছে বলে দাবি করেছেন স্বজনেরা। তবে পুলিশের রমনা বিভাগের উপকমিশনার মারুফ হোসেন সরদার প্রথম আলোকে বলেন, জাকিরকে গ্রেপ্তারের পর মামলাটি তদন্তের জন্য ডিবির কাছে যায়। রিমাণ্ডে তিন দিন ডিবির কর্মকর্তারাই জাকিরকে জিজ্ঞাসাবাদ করেছেন।

**রিমাণ্ডের শেষে কারা হেফাজতে মৃত্যুর ঘটনাটি জনমনে সন্দেহের উদ্বেগ ঘটায়। বিষয়টি স্পর্শকাতর এবং এ বিষয়ে সুষ্ঠ তদন্ত হওয়া আবশ্যক মর্মে কমিশন মনে করে। এমতাবস্থায়, অভিযোগ সংক্রান্ত বিষয়ে তদন্তপূর্বক কমিশনে প্রতিবেদন প্রেরণের জন্য সচিব, জননিরাপত্তা বিভাগ-কে বলা** হয়েছেএবং **আদেশের অনুলিপি মহাপুলিশ পরিদর্শক, পুলিশ হেডকোয়ার্টার্স-কে দেওয়া** হয়েছে।